b'\n_START_ARTICLE_\nToskere og ghegere\n_START_PARAGRAPH_\nToskere og ghegere er de dominerende undergruppene av den etniske gruppen albanere. Toskere og ghegere skilles av kulturelle, spr\xc3\xa5klige, sosiale og religi\xc3\xb8se forhold. Tradisjonelt har toskere levd s\xc3\xb8r for elven Shkumbin i Albania og i Epirus i Hellas, mens ghegere har levd nord for Shkumbin og i de storalbanske omr\xc3\xa5dene i Kosovo, Makedonia og Montenegro._NEWLINE_Ghegisk og toskisk er dialektgrupper av det albanske spr\xc3\xa5ket, og danner et dialektkontinuum der dialektene oftest er innbyrdes forst\xc3\xa5elige. Ghegere fra de mest isolerte omr\xc3\xa5dene i det nordlige Albania kan ha vanskelig for \xc3\xa5 forst\xc3\xa5 toskere fra det albanske og greske Epirus. Under det kommunistiske regimet 1944\xe2\x80\x931991 ble de toskiske dialektene favorisert, noe som har hatt store konsekvenser for ghegernes selvidentifikasjon, idet spr\xc3\xa5ket er viktigst i den albanske identiteten._NEWLINE_Kommunistene undertrykte ogs\xc3\xa5 ghegernes sosiale organisasjon, som tradisjonelt har v\xc3\xa6rt et klanssamfunn, der b\xc3\xb8ndene i overveidende grad var gjetere. Toskerne hadde et f\xc3\xb8ydalt bondesamfunn som pleide st\xc3\xb8rre kontakt med omverdenen. De fleste albanere som utvandret til Italia p\xc3\xa5 1400-tallet (arb\xc3\xabresh\xc3\xab) eller til Amerika p\xc3\xa5 1800- og 1900-tallet, var toskere._NEWLINE_Ghegere er overveiende ortodokse og katolske kristne, mens flesteparten av toskerne er enten ortodokse kristne eller muslimer. De religi\xc3\xb8se gruppene i Albania har generelt sameksistert fredelig.'